**חוברת ליל הושענא רבא**

**תיקון יהודי-ישראלי בסימן חרבות ברזל**

**מסמך נלווה לחוברת הדיגיטלית**

תיקון הוא הלך מחשבה, שלפיו יחיד או קבוצה נדרשים לבדוק באופן מתמיד את התנהגותם מתוך מגמה להשתפר. תפיסה שכזאת היא שסייעה לרעיון התיקון במסורת ישראל להכות שורשים בחברה הישראלית בכללותה. במסורת היהודית, הפרקטיקה של התיקון היא קריאה במבחר כתבים מאוצר הספרות היהודית. בתרבות הישראלית המתהווה מתבצע התיקון תוך כדי דיון במצב הקהילה, החברה והמדינה. הדיון, לאור המקורות היהודיים והישראליים מקדם שיח זהויות ומגביר את החוסן הקהילתי.

תיקון ליל הושענא רבה קיים מקדמת דנא במסורת היהודית. נדמה, שעד היום, החברה הישראלית לא נתנה דעתה על האוצר התרבותי חברתי הגלום בו. תיקון זה איננו שונה מתיקון ליל שבועות הנפוץ והמקובל והוא יכול לשמש כהזדמנות חברתית תרבותית נוספת בקהילה. העובדה שהוא מתקיים בימי חול המועד סוכות ומתקשר עם רעיון הסוכה הקהילתית מאפשרת מרחב פעולה גדול יותר.

בחוברת "ליל הושענא רבה, תיקון יהודי ישראלי, בסימן חרבות ברזל" מציעות המחלקות לזהות ולתרבות לנצל מועד זה כהזדמנות קהילתית נוספת. החוברת, המבוססת על אדני המסורת היהודית, מוסיפה שני עניינים חשובים הקשורים בזמן הזה. האחד, דיון בסוגיות חברתיות כמו איחוי שסעים בחברה הישראלית, עשיית צדק, רגישות לאוכלוסיות מוחלשות וכדומה. השני, הרושם העמוק שהותירו אסון שמחת תורה ומלחמת חרבות ברזל בחברה הישראלית.

החוברת מציעה מבחר טקסטים, טקסים וטקסטורות של מפגש קהילתי הסובבים על ציר הזהות היהודית ישראלית. המשתמשים בה יכולים לנצל אותה לקבלת הידע הבסיסי הנדרש על רעיון התיקון, להכנה של דיון עם וועדת פעילים קהילתיים להכנת אירוע תיקון בקהילה, ולבסוף לקריאת חלקים ממנה באירוע התיקון הקהילתי.

בגרסה הדיגיטלית של החוברת מופיעים קישורים לשירים ישנים גם חדשים הקשורים למסורת היהודית, לשירה העברית ולשירים הקשורים למלחמה שבה אנו עדיין נתונים. חלק של השירים הללו עשוי לשמש את מתכנני ומפעילי אירוע התיקון בקהילה.

בצד הגרסה הדיגיטלית, אנו מציעים גרסה לבית הדפוס. גרסה זו מיועדת למתנ"סים המעוניינים להדפיס את החוברות ולהוסיף את הלוגו המקומי שלהם. ניתן לעשות זאת בין השאר באמצעות הסטודיו שבו עיצבנו את החוברת, נילי זכריה 052-3673363.

כאמור, חוברת זו היא הצעה בלבד למובילי האירוע. כל אחת מהקהילות מוזמנת לבנות את האירוע שלה לפי תפיסת עולמה וככל שנרבה באפשרויות הרי זה משובח. צוותי המחלקות לזהויות ולתרבות זמינים לכל התייעצות, ליווי, הנחיה וחיבור התוכנית המקומית. אנו מאחלים לכולנו אירוע קהילתי משמעותי ושנה מבורכת.

**יפית חייקין, מנהלת המחלקה לזהויות בקהילה. שושי בוגוש, מנהלת המחלקה לתרבות.**